Telesaatejuht Ksenia Sobtšak ütles, et ei palunud kohtumisel president Vladimir Putiniga Kremlilt luba kandideerida riigipeaks, vaid teavitas teda oma kavatsusest.
"Kohtumine oli seotud filmiga, mida teen oma isast Anatoli Sobtšakist, Vladimir Putin on aga tema alluvuses töötanud. Ma ei küsinud millekski luba, ma ei vaja seda. Kukkus nii välja, et ma tegin seda filmi ja ütlesin seda Putinile näkku nagu ennist Aleksei Navalnõile," ütles Sobtšak teisipäeval pressikonverentsil.
Ta nimetas seejuures solvavaks mõtteavaldusi, et tema esitamine on kooskõlastatud Kremliga.
Sobtšaki sõnul loobub ta kandideerimast, kui riik lubab end kandidaadiks registreerida opositsionäär Aleksei Navalnõil.
"Annan sõna, kui Aleksei Navalnõi registreeritakse, võtan oma kandidatuuri maha. Ma nõuan seda ja kui see juhtub, lähen meelsasti tema meeskonda," ütles Sobtšak teisipäeval pressikonverentsil.
Ksenia Sobtšak: Venemaa rikub Krimmis rahvusvahelist õigust
Vene presidendiks pürgimisest teatanud ajakirjanik Ksenia Sobtšak peab Venemaa tegevust Ukrainale kuuluval Krimmi poolsaarel rahvusvahelise õigusega vastuolus olevaks.
"Rahvusvahelise õiguse seisukohast kuulub Krimm Ukrainale (...) Me murdsime antud sõna, rikkusime 1994. aasta Budapesti memorandumit. Andsime lubaduse ja ei täitnud seda," ütles Sobtšak teisipäeval pressikonverentsil.
Tema sõnutsi nõuab see teema edasist arutelu ja kompromissi otsinguid.
"Kui lihtsalt naine Ksenia Sobtšak võin öelda: praegu on Venemaa ja Ukraina jaoks kõige tähtsam taastada ükskõik mis hinnaga meie sõprus," lausus Sobtšak.
Venemaa okupeeris Krimmi poolsaare 2014. aasta veebruari lõpus ja märtsi algul ning annekteeris selle märtsi keskpaigas. Suur osa rahvusvahelisest kogukonnast Krimmi Venemaaga liidendamist ei tunnusta.
Allikas: Interfax-BNS